बीच बहस : कोरोना काल में 32 सेकंड का शुभ मुहूर्त!
अयोध्या में राम मंदिर के शिलान्यास के लिए सोमवार से अनुष्ठान शुरू हो चुका है और बुधवार 5 अगस्त को निर्धारित शुभ मुहूर्त पर प्रधानमंत्री नरेंद्र मोदी के कर कमलों द्वारा मुख्य पूजन और शिलान्यास किया जाएगा। यह शुभ मुहूर्त मात्र 32 सेकंड का है, जो दोपहर 12 बजकर 44 मिनट 8 सेकंड से शुरू होगा और 12 बजकर 44 मिनट 40 सेकंड तक रहेगा।
विश्वास-अंधविश्वास से अलग इस शुभ मुहूर्त पर तीन तरह से विचार किया जा सकता है
1. भगवान के लिए शुभ मुहूर्त की क्या ज़रूरत !
2. कोरोना काल में कैसा शुभ मुहूर्त !
3. और जब बाबरी मस्जिद तोड़ते समय मुहूर्त नहीं देखा तो मंदिर बनाते समय क्या देखना !
विश्वास-अंधविश्वास की बहस को अलग इसलिए रखा क्योंकि ये सरकार तो हर अंधविश्वास को विश्वास ही मानती है और यही उसकी आधिकारिक नीति बन गई है। जब प्रधानमंत्री गणेशजी को प्लास्टिक सर्जरी की मिसाल मान चुके हों, जब विज्ञान और प्रौद्योगिकी मंत्री मास इनर्जी इक्वीवैलेंस का संबंध वेदों से बता चुके हों, जब मुख्यमंत्री महाभारत काल में भी इंटरनेट होना बता चुके हैं, जब रक्षामंत्री फ्रांस से खरीदे गए लड़ाकू विमान रफ़ाल की भी धार्मिक प्रतीक चिह्नों के साथ नींबू रखकर पूजा कर चुके हैं, और यही नहीं जब ताली-थाली और घंटा बज़ाकर कोरोना वायरस को भगाया जा चुका हो, बत्ती बुझाकर दीये की गर्मी से कोरोना वायरस को जलाया जा चुका हो तब विश्वास-अंधविश्वास पर बहस का कोई मतलब नहीं रहता।
ख़ैर इससे आगे बढ़ते हैं और पूछते हैं कि क्या भगवान के लिए भी शुभ मुहूर्त की ज़रूरत है? क्या भगवान के पूजन या उनका मंदिर बनाने के लिए कोई पत्री-पंचांग, कोई शुभ मुहूर्त देखने की ज़रूरत है। इसे दो तरह से समझा जा सकता है। आस्थावानों के मुताबिक जिस पल भगवान का नाम ज़बान पर आ जाए वही पल शुभ मुहूर्त है। इसी तरह जिस घड़ी मंदिर का शिलान्यास हो जाए, वही घड़ी सबसे शुभ मुहूर्त है। यानी भगवान के नाम या पूजन के लिए किसी घड़ी की तरफ़ देखने की ज़रूरत नहीं पड़ती।
इसी आस्था का दूसरा पहलू यह है कि अगर आप भगवान को मानते हैं तो ये भी मानते होंगे कि ये सारी सृष्टि भगवान ने ही बनाई है। ये दिन-रात उसी का करिश्मा हैं। ये 24 घंटें, ये आठों पहर उसी के हैं, उसी के बनाए, उसी के लिए हैं। तो फिर इसमें शुभ-अशुभ क्या!
मशहूर शायर निदा फ़ाज़ली का दोहा है-
सातों दिन भगवान के, क्या मंगल क्या पीर
जिस दिन सोये देर तक भूखा रहे फ़क़ीर
और यहीं तीसरा सवाल भी पूछ लेते हैं कि जब बाबरी मस्जिद तोड़ते समय मुहूर्त नहीं देखा तो मंदिर बनाते समय क्या देखना! जी हां, जब उस समय की कल्याण सरकार ने सुप्रीम कोर्ट में झूठ बोलकर, झूठी शपथ लेकर बाबरी मस्जिद गिरवा दी, जब भजन-कीर्तन के नाम पर कथित हिन्दुत्ववादियों ने, ‘कार सेवकों’ ने बाबरी मस्जिद पर हमला बोलकर उसे गिरा दिया, तब तो कोई 32 सेकंड, 64 सेकंड का मुहूर्त नहीं था, तब तो जैसे मौका मिला कार सेवक दौड़ लिए मस्जिद की ओर कुदाल-फावड़े-हथौड़े लिए। क्या तब भी वहां मंच पर मौजूद अटल बिहारी वाजपेयी, लालकृष्ण आडवाणी, अशोक सिंघल, उमा भारती, विनय कटियार इत्यादि ने ‘कार सेवकों’ से कहा था कि दो मिनट रुकिए, शुभ मुहूर्त आने दीजिए....।
ख़ैर, हमारे लिए सबसे महत्वपूर्ण है हमारा दूसरा सवाल कि कोरोना काल में कैसा शुभ मुहूर्त!
जब केंद्रीय गृहमंत्री से लेकर देश में राज्यपाल, मुख्यमंत्री और अन्य मंत्री तक कोरोना की चेपट में हैं। यूपी की एक कैबिनेट मंत्री की जान तक जा चुकी है।
जब देश में पिछले करीब एक सप्ताह से रोज़ाना 50-55 हज़ार की रफ़्तार से संक्रमण बढ़ रहा हो, जब शुभ मुहूर्त से पहले हम कोरोना संक्रमण के नये मामलों में दुनिया में नंबर वन पर पहुंच गए हों, जब कोरोना मरीज़ मिलने की दर फिर बढ़ गई हो तो ऐसे में कैसा शुभ मुहूर्त, कौन सा शुभ मुहूर्त।
इसे पढ़ें : गृहमंत्री के जल्द स्वस्थ होने की कामना के साथ कुछ ज़रूरी सवाल
आपसे में कुछ आस्थावान कहेंगे कि राम मंदिर का शिलान्यास शुरू होते ही कोरोना का अंत शुरू हो जाएगा, तो उन्हें जान लेना चाहिए कि पिछले 30 साल में राम मंदिर का ये दूसरी बार शिलान्यास हो रहा है। और ये भी जान लेना चाहिए कि रामलला के एक मुख्य पुजारी समेत वहां सुरक्षा में तैनात कई कर्मचारियों को कोरोना हो चुका है। और अभी अगर आप और जांच करेंगे तो आपको असलियत पता चल जाएगी।
केंद्रीय स्वास्थ्य मंत्रालय द्वारा मंगलवार, 4 अगस्त को जारी ताज़ा आंकड़ों के अनुसार पिछले 24 घंटों में कोरोना के 52,050 नए मामले सामने आए हैं। नए मामलों में भारत आज दूसरे दिन पहले नंबर पर है। सबसे बुरी हालत वाले अमेरिका में भी इस दौरान कुल 45,585 मामले और ब्राजील में 16,641 मामले सामने आए।
भारत में इसी 24 घंटे में कोरोना से 803 मरीज़ों की मौत हुई है। देश भर में अब कुल संक्रमित मरीज़ों की संख्या 18,55,745 हो गयी है। इनमें सक्रिय मामलों की संख्या भी बढ़कर 5,86,298 हो गयी है। कोरोना मरीज़ मिलने की दर ने भी चिंता खड़ी कर दी है। स्वास्थ्य मंत्रालय के आंकड़ों के ही मुताबिक तीन दिन पहले जहां 100 टेस्ट करने पर 9 से कम मरीज़ मिल रहे थे वहीं अब करीब 14 मरीज़ मिल रहे हैं।
ऐसे संकट की घड़ी में हमारे लिए तो वही शुभ दिन और शुभ मुहूर्त होगा जब कोरोना के मामले बढ़ने की बजाय घटने लगेंगे
हमारे लिए तो वही शुभ दिन और शुभ मुहूर्त होगा जब हर मरीज़ को उचित इलाज मिलने लगेगा
हमारे लिए तो वही शुभ मुहूर्त होगा जिस दिन कोरोना वायरस से लड़ने का टीका ईजाद हो जाएगा। दवा-वैक्सीन हर ग़रीब तक पहुंच जाएगी
हमारे लिए तो शुभ मुहूर्त वही होगा जिस दिन लोगों को अपनी खोई हुई नौकरी वापस मिल जाएगी
हमारे लिए तो शुभ मुहूर्त वही होगा जिस दिन लाखों-करोड़ों बेरोज़गारों के लिए रोज़गार का इंतज़ाम हो जाएगा
कुल मिलाकर आपकी नोटबंदी, अनियोजित लॉकडाउन और दूसरे फ़ैसलों ने देश में जितनी बर्बादी फैलाई है जिस दिन उसकी भरपाई हो सकेगी, हमारे लिए तो वही शुभ दिन और शुभ मुहूर्त होगा।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva